དོན་འགྲུབ་ལྷ་མོ།ཆེས་སྔ་མ་ནས་ཁམས་པའི་རི་ལུང་བརྒལ་ཏེ་ཕྱིར་ཐོན་པའི་བུད་མེད་ཅིག་དང་།ཆེས་སྔ་མ་ནས་དགེ་རྒན་ཆེན་མོའི་གོ་མིང་ཐོབ་པའི་བོད་རིགས་ཀྱི་བུད་མེད་ཅིག་དུས་རབས་ནས་དུས་རབས་བར་དུ་མི་ཚེའི་སྐྱིད་སྡུག་སྣ་མང་མྱངས་ཏེ་མི་ལོ་གོ་ལྔ་ལ་སོན་པའི་མ་མ་ཞིགཁོ་མོས་ཚེ་གཅིག་ལ་ཅི་འདྲའི་ཀྱག་ཀྱོག་གི་ལམ་བུ་གང་མང་རྒྱུ་བ་དང་།ཁོ་མོས་ཅི་འདྲའི་ངང་ཁོ་མོའི་དུས་རབས་དང་མཉམ་དུ་བསྐྱོད་པ་ཡིན།སྐུ་ལུས་ཅུང་ཟད་ཆུང་ལ་དུང་ལྟར་དཀར་བའི་སྐྲ་ལོའི་སྟེང་ན་བལ་སྐུད་ལས་བཏགས་པའི་ཞྭ་མོ་ཞིག་དང་།བགྲང་བྱའི་གཉེར་མས་ཁེངས་པའི་ཞལ་ངོ་རུ་རྫ་མདོག་གི་སྤྱན་ཤེལ་ཆུང་ངུ་ཞིག་གོན་ཡོད་ལ།ཁོག་སྟོད་ན་སྟོད་ཐུང་སྔོན་ནག་ཞིག་བསྣམས་ཡོད་པའི་ཨ་ཡས་བགྲེས་མོ་ཞིག་དཀར་མཛེས་ཁུལ་སྲིད་གྲོས་ཀྱི་སྡོད་ཁང་ཐོག་བརྩེགས་ལྔ་པའི་སྟེང་ལ་བསྡད་ཡོད།ཕྱིར་བལྟས་ན་སྤྱི་བཏང་གི་ཨ་མ་བགྲེས་མོ་ཞིག་གི་རང་སྣང་ལས་མི་འདུག་ཀྱང་།ཁོ་མོ་དང་ཁ་བརྡ་ལབ་དུས་སྐབས་སྐབས་ནས་སྙན་ངག་དང་གཏམ་དཔེ་སོགས་ཀྱི་ཚིག་གིས་བརྒྱན་པ་དང་།མཚམས་མཚམས་ལ་དམངས་ཁྲོད་ཀྱི་གཏམ་རྒྱུད་དང་དབྱིན་ཇིའི་ཐ་སྙད་སོགས་ཀྱིས་ཁྱོད་རང་ཧད་དུ་བཅུགདགུང་གྲངས་མཐོ་པོའི་རྩེར་སོན་ཡང་ཁ་བརྡ་ལབ་དུ་ཚིག་དོན་གསལ་ཞིང་གོ་རིམ་ལྡན་ལ།ན་མཉམ་རྒན་རྒོན་དག་ལས་བློ་རིག་དྭངས་པའི་ཨ་ཡས་དེ་ནི་དོན་འགྲུབ་ལྷ་མོ་རེད།ང་རང་དགུན་ཟླ་ཐ་ཆུང་གི་ཉིན་ཞིག་ལ་ཆེད་དུ་ཨ་ཡས་དོན་འགྲུབ་ལྷ་མོའི་མདུན་ན་བཅར་འདྲི་རུ་ཕྱིན་པ་ཡིན།ཨ་ཡས་འདས་དོན་བརྗོད་པར་ཤིན་ཏུ་སྤྲོ་ཞིང་སྐབས་རེར་བློ་སེམས་ནང་དུ་བཀུག་ཏེ་མཆི་མས་མིག་མཐར་བསྐོར་བ་དང་།མཚམས་རེར་འཛུམ་པའི་མདངས་དང་བཅས་ཏེ་གཏམ་རྒྱུད་རིང་མོའི་ལམ་ལ་བཞུད།